贈潘德久舍人
作者：韓淲
朝代：宋

paragraphs: 閒常喜哦詩，逢君了無句。
豈不有所思，蓋噤莫敢吐。
朅來吳山頭，汩沒時日度。
悠悠衆交情，往往半親故。
積陰盛暑寒，棲遲一筦庫。
君侯謫仙人，邂逅辱雅顧。
杯行閲新編，指點盡韶濩。
不謂正始餘，得此諸老趣。
慇懃復招喚，傾倒所藏聚。
法書多海岳，掛壁徧毫素。
中間出娉婷，清聲彩雲駐。
倒指不數人，百年幾相遇。
昨朝高軒過，隘巷亦驚謼。
甆甌茗葉煎，石鼎柏子炷。
幽窗坐談久，不覺晚橫霧。
感君厚意長，因之寫欣慕。
工夫未平夷，漫以懷抱賦。
轉庵法眼正，逢場到朝路。
終當入林密，共結茅屋住。
安心參活法，一滌塵土污。